Сихъу Сэфэрбый егъэджэн планхэр, программэхэр, учебникхэр, IэпыIэгъу тхылъхэр научнэу къызэхэфыгъэнхэм ыкIи ахэм ятхын изакъоп ишIэныгъэ-гъэсэныгъэ зэрихьылIэщтыгъэр. Хэку исполкомым гъэсэныгъэмкIэ иотдел иапэрэ Iэшъхьэтетэу зэрэщытыгъэм къыхэкIэу совет хабзэм иапэрэ илъэсхэм Адыгеим егъэджэн-шIэныгъэ Iофэу щызэрахьэрэм изэхэщэнрэ изэшIохынрэ афэгъэзэгъагъ ыкIи ащкIэ зэхэщэкIошхоу зыкъигъэлъэгъуагъ: нахьыжъхэм еджэкIэ-тхакIэр ягъэшIэгъэным ифэIо-фашIэхэр ыгъэцакIэщтыгъэх, нахьыбэмкIэ ежь зиIэшъхьэтет курсхэр адыгабзэмрэ литературэмрэкIэ зэхищэщтыгъэх, школ гъэпсыным, кадрэхэм якъыхэхын ыкIи ягъэхьазырын мыпшъыжьэу ауж итыгъ. ПIопэн хъумэ, я 20-рэ илъэсхэм Адыгеим къэралыгъо мэхьанэ зиIэ культурнэ Iофтхьабзэхэу щызэрахьагъэхэм якуупIэ Сихъур хэтыгъ. Ащ ишыхьатэу джыри зы щысэ ыцIэ къесIон. 1922-рэ илъэсым газетэу «Черкесская правда» зыфиIорэр къыдэзгъэкIыщт редколлегиеу зэхащагъэм Хьахъуратым, Наурзэм, Мишуриевым, Голадович ягъусэу Сихъури хэтыгъ. Ащ дакIоу къэралыгъо ыкIи общественнэ IофшIэнэу Сихъу Сэфэрбый зыхэлэжьагъэр макIэп: 1921-рэ илъэсым Горскэ исполкомым итхьаматэу хадзы, 1922-рэ илъэсым Советхэм яя Х-рэ Всероссийскэ зэфэс хэлажьэ, етIанэ СССр-м и Советхэм яа I-рэ зэфэс иделегат, Адыгэ хэку исполкомым гъэсэныгъэмкIэ иотдел иIэшъхьэтет, нэмыкIхэри.